Oud-polisiekommissaris sterfOud-polisiekommissaris Johan van der Merwe. (Foto: Facebook) Die voormalige polisiekommissaris genl. Johan van der Merwe is Saterdagnag in die ouderdom van 86 dood. Van der Merwe het in 1953 by die polisie aangesluit en het van 1990 tot 1995 die pos van polisiekommissaris beklee. Volgens die prokureur Willie Spies het hy onlangs ŉ beroerte gehad en is enkele dae ná sy 86ste verjaardag oorlede. Van der Merwe het hom veral beywer vir gelykheid voor die reg en tot en met sy dood nog oudpolisiemanne wat deur die ANC vervolg word weens hul optrede tydens apartheid, bygestaan. Hy het hom ook verlede jaar sterk uitgespreek toe die Valke ŉ spesialiseenheid gestig het om gruweldade tydens apartheid te ondersoek. “Ek eer sy nagedagtenis en salueer een van die laaste ware generaals,” het Spies op Facebook geskryf. Johan du Toit Boning, ŉ afgetrede polisiekolonel, het Van der Merwe as ŉ legende beskryf en sê hy was altyd professioneel, netjies en beroepsgedrewe. “Hy het gelei met integriteit. Hy het die waarheid geken. Hy het besluite geneem wat in die belang van ons pragland was en hy het een van die beste polisiemagte in die wêreld agter hom gehad en in stand gehou.” ŉ Voormalige kollega en afgetrede kol. Frik Stoffberg skryf op Facebook: “Dit was my voorreg om as stafoffisier op genl. Johan Van der Merwe se personeel diens te doen. Bring graag hulde aan ŉ man wat die Suid-Afrikaanse Polisie met ŉ ysterhand bestuur het en deur sy voorbeeld as “gentleman” die lede van die mag geïnspireer het. Innige meegevoel met mev. Van der Merwe en haar gesin. Mag die Vader julle vertroos en bystaan.”